«Мэшыкъуэ-КМВ»-р япэу хагъащIэ
«Мэшыкъуэ-КМВ» (Псыхуабэ) — «Спартак-Налшык» (Налшык) 1:2 (0:1). Псыхуабэ. «Центральный» стадион. ФокIадэм и 4-м. ЦIыху исакъым.
Судьяхэр: Лавицев (Шахты). Тюмидов (Элиста), Туркин (Астрахань).
«Мэшыкъуэ-КМВ»: Гиголаев, Пунегов, Демидов (Никитин, 46), Гагиты, Сергеев (Абдокъуэ, 60), Парадин, Родин, Тобоев (Гайворонский, 75), Джумай, Мавлянов, Дулаев (Рамазанов, 81)
«Спартак-Налшык»: Антипов, Ольмезов, Шумахуэ З., КIэдыкIуей, Шумахуэ И., Дэхъу, Черткоев (Бэчбо, 65), Бенедык (Бахъсэнокъуэ, 75), Торосян (Къумыкъу И., 65), Бажэ (Бэгъэтыр, 53), Ашуев (ЛIуп, 75)
Топхэр дагъэкIащ: Бажэм, 36 (0:1). Дулаевым, 48-пенальтикIэ (1:1). Ашуевым, 71-пенальтикIэ (1:2).
Дагъуэ хуащIащ Демидовым, Джумай, Бенедык, Гагиты, Дэхъум, Абдокъуэм, Дулаевым.
Джэгум къыхахуащ Гагиты.
Щэбэтым «Спартак-Налшыкыр» Псыхуабэ къалэм щыIущIащ щIыпIэ «Мэшыкъуэ-КМВ»-м. ЗэпэщIэтыныгъэр гупхэм хуэсакъыпэурэ къыщIадзащ — дэтхэнэми къыгурыIуэрт щы- уагъэ яIэщIэкIмэ адэкIэ гъэзэкIуэжыным гугъуехьышхуи зэмани зэрытекIуэдэнур.
Джэгум и нэхъыбэр щекIуэкIыр губгъуэм икурт. Абы щыгъуэми Iэмал къахукъуэкIмэ, ебгъэрыкIуэныгъэ къызэрагъэпэщырт. Апхуэдэхэм ящыщ зым топыр къыIэрыхьэри хэгъэрейхэм я гъуэмкIэ иунэтIащ Ашуевым. Гъуащхьэхъумэхэм яIэщIэкIри налшыкдэсхэм я гъуащхьауэр зэуа топым Гиголаевым угловойм игъакIуэу фIэкIа къыхуегъэгъэзакъым. Ар къыхитэну бгъэдыхьащ «Спартак-Налшыкым» къэзыгъэзэжагъащIэ Бажэ Амир. Абы къыхита топым зыри лъэIэсакъым икIи занщIэу «Мэшыкъуэ-КМВ»-м и гъуэм дыхьащ — 0:1.
Апхуэдэ бжыгъэм сыт и лъэныкъуэкIи арэзы къимыщI, иджыри къэс зэи къыхамыгъэщIа хэгъэрейхэм щытыкIэр ягъэзэкIуэжыну нэхъ жыджэр зыкъащIыжащ. Ди щIалэхэр абы хуэхьэзырти, гупым и нэхъыбэм я лъэныкъуэмкIэ зыщагъэбыдат. АрщхьэкIэ, зэIущIэм и япэ Iыхьэм и кIэух дыдэ дакъикъэм «Мэшыкъуэ-КМВ»-м и кIэн къикIыным зымащIэщ иIэжар. «Спартак-Налшыкым» и лъэныкъуэмкIэ къыщыхата угловойм иужькIэ то-пыр футболист зыбжанэм къагъэлъеижри Гагиты къыIэрыхьащ. Антиповым и гъуэм хуэзанщIэу иужьрейр еуащ, ауэ тэмэму темыхуэу топыр нэгъуэщIыпIэкIэ лъэтащ.
Загъэпсэхуу къихьэжа нэужь хэгъэрейхэм ипэкIэ яунэтIащ. 47-нэ дакъикъэр екIуэкIыу «Мэшыкъуэ- КМВ»-м и гъуащхьауэхэм я ебгъэрыкIуэныгъэр хабзэм къемызэгъыу штрафнойм иту къызэпиудащ Шумахуэ Идар — пенальти! Метр 11-м и деж Дулаевыр зэуа топым ди гъуащхьэтетым къыхуегъэгъэзакъым — 1:1.
ЗэIущIэм и бжыгъэр зэхуэдэ зэрыхъужам хэгъэрейхэми къаруущIэ къахилъхьэжащ. Налшыкдэсхэми текIуэныгъэр яIэщIэкIынкIэ шынагъуэ зэрыщыIэр къагурыIуэри нэхъ жыджэр къэхъуащ.
Апхуэдэ зэпэщIэтыныгъэ гуащIэм хэту топыр къызыIэрыхьа Багъэтырыр хабзэм къемызэгъыу игъэджэлащ Гагиты. ЗэпэщIэтыныгъэм къриубыдэу етIуанэ дагъуэ къызыхуащIа хэгъэрейхэм я гъуащхьэхъумэр судьям джэгум къыхихуащ.
Зы цIыхукIэ нэхъ мащIэу къызэрынам къыхэкIыу «Мэшыкъуэ-КМВ»-м и джэгукIэри нэгъуэщI щытыкIэу зэтриубылэн хуей хъуащ. «Спартак-Налшыкми» зэIущIэр зэрыхуейм хуэдэу адэкIэ иригъэкIуэкIыу щIидзащ, щIэх-щIэхыурэ ебгъэрыкIуэныгъэ шынагъуэхэр къызэригъэпэщу. ЕтIуанэ Iыхьэм и ныкъуэр блэкIа къудейуэ ди щIалэ-хэм пенальти къыщыхудагъэкIа щытыкIэм къытригъэзэжащ, ауэ иджы штрафнойм щраудар Шумахуэ Идарт. Изыудари нэхъапэкIэ бжыгъэр зэхуэдэ зыщIыжа Дулаевырат. 71-нэ дакъикъэм пенальтир Iэзэу игъэзэщIащ Ашуевым икIи «Спартак-Налшыкым» текIуэныгъэ къыхуэзыхьа, «Мэшыкъуэ-КМВ»-р мы зэхьэзэхуэм япэу зэрыхагъэщIа топыр дигъэкIащ — 1:2.
Зэпеуэм бжьыпэр зэрыщиIыгъщ Мэхъэчкъалэ и «Анжи»-м. Ебланэ джэгугъуэм бжыгъэшхуэкIэ 5:2-уэ Таганрог и «Форте»-р хигъащIэри, Дон Iус Ростов и СКА-р турнир таблицэм и ещанэ увыпIэм зыщигъэбыдащ. Жэуапыншэ топитху Владикавказ и «Алания-2»-м и гъуэм дигъэ-кIащ Новороссийск и «Черноморец»-м — 5:0.
Джэгугъуэм и адрей зэIущIэхэм мыпхуэдэ бжыгъэхэр къарикIуащ: «ЕсэнтIыгу» (ЕсэнтIыгу) — «Дружба» (Мейкъуапэ) — 2:1, «Легион-Динамо» (Мэхъэчкъалэ) — «Чайка» (Песчанокопское) — 0:1, «ТIуапсы» (ТIуапсы) — «Динамо» (Мэхъэчкъалэ) — 0:1, «Биолог-Новокубанск» (Прогресс) — «Анжи» (Мэхъэчкъалэ) — 0:2, «Динамо» (Ставрополь) — «Кубань-Холдинг» (Павловская) — 3:0.
Жыласэ Замир.
